PMIndiaData/PMIndiaSum huggingface dataset:
ଡାକ ବିଭାଗର ଗ୍ରାମୀଣ ଡାକ ସେବକ (ଜିଡିଏସ)ମାନଙ୍କ ବେତନ, ଭତ୍ତାରେ ସଂଶୋଧନକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଆଜି ଡାକ ବିଭାଗର ଗ୍ରାମୀଣ ଡାକ ସେବକ (ଜିଡିଏସ)ମାନଙ୍କ ବେତନ ଭତ୍ତାରେ ସଂଶୋଧନକୁ ମଞ୍ଜୁରି ଦେଇଛନ୍ତି । ବେତନ ଭତ୍ତାରେ ସଂଶୋଧନ ଲାଗି 2018-19 ବର୍ଷରେ 1257.75 କୋଟି ଟଙ୍କା (860.95 କୋଟି ଟଙ୍କାର ଅଣ-ଆବର୍ତ୍ତୀ ଏବଂ 396.80 କୋଟି ଟଙ୍କାର ଆବର୍ତ୍ତୀ ବ୍ୟୟ)ର ବ୍ୟୟଭାର ପଡ଼ିବ ବୋଲି ଅନୁମାନ କରାଯାଉଛି । ବେତନ ଭତ୍ତାରେ ଏହି ସଂଶୋଧନ ଫଳରେ 3.07 ଲକ୍ଷ ଗ୍ରାମୀଣ ଡାକ ସେବକ ଲାଭାନ୍ୱିତ ହେବେ । ବିବରଣୀ : i. ସମୟ ସହ ଜଡ଼ିତ ନିୟମିତ ଭତା(ଟିଆରଏସ) ଢାଂଚା ଏବଂ ସ୍ଲାବକୁ ଯୁକ୍ତି ସଂଗତ କରାଯାଇଛି । ସମସ୍ତ ଜିଡିଏସମାନଙ୍କୁ ଦୁଇଟି ଶ୍ରେଣୀ ଅଧୀନକୁ ଅଣାଯାଇଛି-ବ୍ରାଂଚ ପୋଷ୍ଟ ମାଷ୍ଟର (ବିପିଏମ) ଏବଂ ବ୍ରାଂଚ ପୋଷ୍ଟମାଷ୍ଟରଙ୍କ ବ୍ୟତିରେକ ଯେପରିକି ଆସିଷ୍ଟାଂଟ ବ୍ରାଂଚ ପୋଷ୍ଟ ମାଷ୍ଟର (ଏବିପିଏମ) । ii. ବର୍ତ୍ତମାନ 11 ଟିଆରସିଏ ସ୍ଲାବକୁ କେବଳ ତିନୋଟି ସ୍ଲାବ ଅନ୍ତର୍ଗତ ଅଣାଯାଇଛି ଯେଉଁଥିରେ ବିପିଏମ ଏବଂ ବିପିଏମଙ୍କ ବ୍ୟତିରେକ କର୍ମଚାରୀଙ୍କ ପାଇଁ ଗୋଟିଏ ଗୋଟିଏ ସ୍ତର ହେବ । iii. ସମୟ ସହ ଜଡ଼ିତ ନିୟମିତତା ଭତ୍ତା (ଟିଆରସିଏ)ର ରୂପରେଖା ନିମ୍ନପ୍ରକାରେ ହେବ: – କାର୍ଯ୍ୟର ଘଂଟା/ସ୍ତର ଅନୁସାରେ ଜିଡିଏସର ପ୍ରସ୍ତାବିତ ଦୁଇଟି ଶ୍ରେଣୀର ସର୍ବନିମ୍ନ ଟିଆରସିଏ କ୍ରମସଂଖ୍ୟା ଶ୍ରେଣୀ 4 ଘଂଟା/ସ୍ତର 1 ଲାଗି ସର୍ବନିମ୍ନ ଟିଆରସିଏ 5 ଘଂଟା/ସ୍ତର 2 ଲାଗି ସର୍ବନିମ୍ନ ଟିଆରସିଏ 1. ବିପିଏମ 12 ହଜାର ଟଙ୍କା 14,500 ଟଙ୍କା 2. ଏବିପିଏମ/ଡାକ ସେବକ 10,000 ଟଙ୍କା 12,000 ଟଙ୍କା iv. ମହଙ୍ଗା ଭତ୍ତା ପରିଶୋଧ ଭିନ୍ନ ଭାବେ ଜାରି ରହିବ ଏବଂ କେନ୍ଦ୍ର ସରକାରଙ୍କ କର୍ମଚାରୀଙ୍କ ଲାଗି ସେଥିରେ ବିଭିନ୍ନ ସମୟରେ ପରିବର୍ତ୍ତନ ହୋଇଚାଲିବ । v. ନୂଆ ଯୋଜନା ଅନ୍ତର୍ଗତ 7000 ଟଙ୍କାର ସୀମା ପର୍ଯ୍ୟନ୍ତ ଟିଆରସିଏ+ଡିଏର ଗଣନା ସହିତ ଅନୁଗ୍ରହ ବୋନସ ଜାରି ରଖିବା ଲାଗି ନିଷ୍ପତ୍ତି ନିଆଯାଇଛି । vi. 01.01.2016 ସହ ସଂଶୋଧିତ ବେତନ ଲାଗୁ ହେବାର ତାରିଖ ପର୍ଯ୍ୟନ୍ତ ଅବଧି ଲାଗି ଏରିଅର ଗଣନା 2.57 ଗୁଣା ସହିତ ବୃଦ୍ଧି ପାଇ ବେସିକ ଟିଆରସିଏ ଅନୁଯାୟୀ କରାଯିବ । ଏରିଅର ଥରକେ ପରିଶୋଧ କରାଯିବ । vii. ବାର୍ଷିକ ବୃଦ୍ଧି 3 ପ୍ରତିଶତ ହାରରେ ହେବ ଏବଂ ପ୍ରତ୍ୟେକ ବର୍ଷ ଜାନୁଆରୀ ପହିଲା କିମ୍ବା ଜୁଲାଇ ପହିଲାକୁ ଦିଆଯାଇପାରିବ ଯାହା ଜିଡିଏସମାନଙ୍କ ଲିଖିତ ଅନୁରୋଧ ଉପରେ ଆଧାରିତ ହେବ । viii. ଏକ ନୂଆ ବିପଦ ଏବଂ କଷ୍ଟକର ଭତ୍ତା ମଧ୍ୟ ଲାଗୁ କରାଯାଇଛି । ଅନ୍ୟ ଭତ୍ତା ଯେପରିକି କାର୍ଯ୍ୟାଳୟ ରକ୍ଷଣାବେକ୍ଷଣ ଭତ୍ତା, ସମନ୍ୱିତ ଡ୍ୟୁଟି ଭତ୍ତା, ନଗଦ ନେଇଯିବା ଲାଗି ଶୁଳ୍କ, ସାଇକେଲ ରକ୍ଷଣା-ବେକ୍ଷଣ ଭତ୍ତା, ନୌକା ଭତ୍ତା ଏବଂ ନିର୍ଦ୍ଧାରିତ ଷ୍ଟେସନାରୀ ଶୁଳ୍କରେ ସଂଶୋଧନ କରାଯାଇଛି । କାର୍ଯ୍ୟାନ୍ୱୟନ ରଣନୀତି ଏବଂ ଲକ୍ଷ୍ୟ- ଗ୍ରାମୀଣ ଡାକ ସେବକଙ୍କ ବେତନ ଭତ୍ତାରେ ସଂଶୋଧନ କରାଯିବା ଦ୍ୱାରା ଗ୍ରାମାଂଚଳରେ କୁଶଳୀ ଏବଂ ଶସ୍ତା ମୌଳିକ ଡାକ ସୁବିଧା ଉନ୍ନତ କରିବାରେ ସହାୟତା ମିଳିବ । ପ୍ରସ୍ତାବିତ ବେତନ ବୃଦ୍ଧି ଦ୍ୱାରା ସେମାନେ ନିଜର ସାମାଜିକ-ଆର୍ଥିକ ସ୍ଥିତି ସୁଧାରିବାରେ ସମର୍ଥନ ହେବେ । ପ୍ରଭାବ : ଡାକଘରର ଗ୍ରାମୀଣ ଶାଖା ଗ୍ରାମ ଏବଂ ଉପାନ୍ତ କ୍ଷେତ୍ରରେ ସଂଚାର ଏବଂ ଆର୍ଥିକ ସେବାର ଆଧାର ଅଟେ । ଗ୍ରାହକଙ୍କକୁ ପରିଶୋଧ ଲାଗି ପୋଷ୍ଟମାଷ୍ଟରଙ୍କୁ ଯଥେଷ୍ଟ ଅର୍ଥ ହିସାବ ରଖିବାକୁ ପଡ଼ିଥାଏ ଏବଂ ସେଥିପାଇଁ ସେମାନଙ୍କ କାର୍ଯ୍ୟାର ଦାୟିତ୍ୱ ପୂର୍ବରୁ ନିର୍ଦ୍ଧାରଣ କରାଯାଇଛି । ଏହି ବେତନ ବୃଦ୍ଧି ଦ୍ୱାରା ସେମାନଙ୍କଠାରେ ଉତ୍ତରଦାୟିତ୍ୱ ଭାବନା ବଢ଼ିବ । ସାମଗ୍ରୀକ ଭାବେ ଗ୍ରାମୀଣ ଜନସଂଖ୍ୟା ମଧ୍ୟରେ ଆର୍ଥିକ ଅନ୍ତର୍ଭୂକ୍ତିକରଣର ପ୍ରକ୍ରିୟାରେ ଭାରତୀୟ ଡାକ ପରିଶୋଧ ବ୍ୟାଙ୍କ (ଆଇପିପିବି), ସିଡିଏସ ନେଟୱାର୍କର ଗୁରୁତ୍ୱପୂର୍ଣ୍ଣ ଭୂମିକା ରହିବ ବୋଲି ଆଶା କରାଯାଉଛି ।
ହରିଦ୍ୱାର ଉମୀୟା ଧାମ ଆଶ୍ରମର ଉଦ୍ଘାଟନ ସମାବେଶକୁ ଭିଡିଓ କନଫେରେନ୍ସିଂ ଦ୍ଵାରା ପ୍ରଧାନମନ୍ତ୍ରୀଙ୍କ ସମ୍ବୋଧନ

ହରିଦ୍ୱାରସ୍ଥିତ ଉମୀୟା ଧାମ ଆଶ୍ରମର ଉଦ୍ଘାଟନ ଉତ୍ସବ ଅବସରରେ ଆୟୋଜିତ ଏକ ସମ୍ମିଳନୀକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଭିଡିଓ କନଫେରେନ୍ସିଂ ଜରିଆରେ ସମ୍ବୋଧିତ କରିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ଭାରତରେ ଆଧ୍ୟାତ୍ମିକ ଅନୁଷ୍ଠାନଗୁଡ଼ିକ ସାମାଜିକ ସଂସ୍କାର ବ୍ୟବସ୍ଥାର ପ୍ରସାରଣ କେନ୍ଦ୍ର ଭାବେ କାର୍ଯ୍ୟ କରନ୍ତି । ସେ ପର୍ଯ୍ୟଟନକୁ ଭାରତର ଏକ ପ୍ରାଚୀନ ପରିକଳ୍ପନା ଏବଂ ଆଧ୍ୟାତ୍ମିକ ପରମ୍ପରା ଭାବେ ବର୍ଣ୍ଣନା କରିଛନ୍ତି । ସେ କହିଲେ ଯେ ଆଜି ଉଦ୍ଘାଟିତ ହୋଇଥିବା ଆଶ୍ରମ ଦ୍ୱାରା ହରିଦ୍ୱାରକୁ ଆସୁଥିବା ତୀର୍ଥଯାତ୍ରୀମାନେ ଲାଭବାନ ହେବେ । ସେ କହିଲେ ଯେ ଯାତ୍ରାର ପରିକଳ୍ପନା ଆମ ସଂସ୍କୃତିର ଏକ ଗୁରୁତ୍ୱପୂର୍ଣ୍ଣ ଅଂଶବିଶେଷ ଭାବେ ରହିଆସିଛି । ଯାତ୍ରା ମାଧ୍ୟମରେ ଆମେ କେବେ ଦେଖି ନଥିବା ଦେଶର ବିଭିନ୍ନ ଭାଗ ସହିତ ପରିଚିତ ହୋଇଥାଉ । ପ୍ରଧାନମନ୍ତ୍ରୀ କହିଲେ ଯେ ମା’ ଉମୀୟାଙ୍କ ଭକ୍ତମାନଙ୍କ ଦ୍ୱାରା ଗ୍ରହଣ କରାଯାଇଥିବା କାର୍ଯ୍ୟ ଅନେକ ଲୋକଙ୍କ ହୃଦୟକୁ ଛୁଇଁଛି । ସେମାନେ ଲିଙ୍ଗଗତ ବୈଷମ୍ୟ ଦୂର କରିବା ନେଇ ସଚେତନତା ବାର୍ତ୍ତା ପ୍ରସାର କରିଛନ୍ତି । “ବେଟି ବଚାଓ, ବେଟି ପଢ଼ାଓ” ବାର୍ତ୍ତାକୁ ଅଧିକ ପ୍ରସାର କରିଥିବା ମେହଶାନା ଜିଲ୍ଲାର ମହିଳାମାନଙ୍କୁ ସେ ବିଶେଷ ଧନ୍ୟବାଦ ପ୍ରଦାନ କରିଥିଲେ । ମା’ ଉମୀୟାଙ୍କର ଭକ୍ତମାନେ ସ୍ୱଚ୍ଛାଗ୍ରହୀ ହୋଇ ସ୍ୱଚ୍ଛ ଭାରତ ମିଶନକୁ ସୁଦୃଢ଼ କରିବାକୁ ପ୍ରଧାନମନ୍ତ୍ରୀ ଅନୁରୋଧ କରିଥିଲେ ।
ପିପିପି ମୋଡରେ ଦେଶର ବିଭିନ୍ନ ସ୍ଥାନରେ ପ୍ରତିଷ୍ଠା ହେବ ଭାରତୀୟ କୌଶଳ ବିକାଶ ସଂସ୍ଥାନ

ସରକାରୀ ଘରୋଇ ଭାଗିଦାରୀ (ପିପିପି) ମୋଡରେ ଦେଶର ବିଭିନ୍ନ ସ୍ଥାନରେ ଭାରତୀୟ କୌଶଳ ବିକାଶ ସଂସ୍ଥାନ (ଆଇଆଇଏସ) ପ୍ରତିଷ୍ଠା କରାଯିବ । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଏ ସଂକ୍ରାନ୍ତ ପ୍ରସ୍ତାବକୁ ମଞ୍ଜୁର କରିଛନ୍ତି । ଚାହିଦା ଏବଂ ଉପଲବ୍ଧ ଭିତ୍ତିଭୂମି ଆଧାରରେ ଚୟନ କରାଯାଇଥିବା ସ୍ଥାନରେ ଆଇଆଇଏସ ପ୍ରତିଷ୍ଠା ଲାଗି ରହିଥିବା ସମ୍ଭାବନାର ସନ୍ଧାନ କରାଯାଇ ଏହି ସଂସ୍ଥାନ ପ୍ରତିଷ୍ଠା କରାଯିବାକୁ ନିଷ୍ପତ୍ତି ହୋଇଛି । ଆଇଆଇଏସ ପ୍ରତିଷ୍ଠା ହେବା ଦ୍ୱାରା ଉଚ୍ଚମାନର କୌଶଳ ତାଲିମ, ପ୍ରୟୋଗାତ୍ମକ ଗବେଷଣା ଶିକ୍ଷା ଏବଂ ଉଦ୍ୟୋଗ ସହିତ ପ୍ରତ୍ୟକ୍ଷ ଓ ପ୍ରଭାବୀ ସଂଯୋଗ ଜରିଆରେ ଭାରତୀୟ ଅର୍ଥବ୍ୟବସ୍ଥାର ପ୍ରମୁଖ କ୍ଷେତ୍ରରେ ବିଶ୍ୱସ୍ତରୀୟ ପ୍ରତିଦ୍ୱନ୍ଦ୍ୱିତା ବୃଦ୍ଧି ପାଇବ । ଏହା ଦେଶର ଯୁବକମାନଙ୍କୁ ଉଚ୍ଚମାନର କୌଶଳ ତାଲିମ ଯୋଗାଇ ଦେବ । ଘରୋଇ ଉଦ୍ୟୋଗ, ସରକାରୀ ଭୂମି ଏବଂ ରାଷ୍ଟ୍ରାୟତ୍ତ ପୁଞ୍ଜିର ଲାଭ ଉଠାଇ ଏହା ଜ୍ଞାନ ଓ ପ୍ରତିଦ୍ୱନ୍ଦ୍ୱିତାର ନୂତନ ପ୍ରତିଷ୍ଠାନ ନିର୍ମାଣ କରିବ ।
ଭାରତ, ଆମେରିକା ମିଳିତ ଭାବେ ନଭେମ୍ବର 2017ରେ ହାଇଦ୍ରାବାଦରେ ଆୟୋଜନ କରିବେ ବିଶ୍ଵ ଉଦ୍ଯୋଗ ଶିଖର ବୈଠକ

ଅଗ୍ରଣୀ ବୈଶ୍ଵିକ ଉଦଯୋଗୀ ଓ ଷ୍ଟାର୍ଟ-ଅପ ସଂସ୍ଥାଙ୍କୁ ଏକତ୍ର କରିବାର ସୁଯୋଗ ଆଣିବ ହାଇଦ୍ରାବାଦ ସମ୍ମିଳନୀ – ପ୍ରଧାନମନ୍ତ୍ରୀ ଭାରତ ଓ ଆମେରିକା ମିଳିତ ଭାବେ ହାଇଦ୍ରାବାଦଠାରେ ବିଶ୍ୱ ଉଦ୍ଯୋଗ ଶିଖର ସମ୍ମିଳନୀ ଆୟୋଜନ କରୁଛନ୍ତି । ଚଳିତ ବର୍ଷ ଆଗାମୀ ନଭେମ୍ବର 28 ରୁ 30 ପର୍ଯ୍ୟନ୍ତ ଏହି ସମ୍ମିଳନୀ ଅନୁଷ୍ଠିତ ହେବ । ଏହି ସମ୍ମିଳନୀ ସଂପର୍କରେ କେତେଗୁଡ଼ିଏ ଟୁଇଟ୍ କରି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି – “ଭାରତ ଓ ଆମେରିକା ମିଳିତ ଭାବେ ହାଇଦ୍ରାବାଦଠାରେ ଚଳିତ ବର୍ଷ ନଭେମ୍ବର 28 ରୁ 30 ପର୍ଯ୍ୟନ୍ତ ବିଶ୍ୱ ଉଦ୍ଯୋଗ ଶିଖର ସମ୍ମିଳନୀ ଆୟୋଜନ କରିବେ । ଏହି ସମ୍ମିଳନୀ ଉଦ୍ଯୋଗୀ ତଥା ଷ୍ଟାର୍ଟ-ଅପମାନଙ୍କୁ ବିଶ୍ୱର ପ୍ରମୁଖ ଉଦ୍ୟୋଗୀମାନଙ୍କ ସହ ଏକତ୍ର କରାଇବାର ଏକ ଅପୂର୍ବ ସୁଯୋଗ ଆଣିଦେବ । ଆମେରିକା ପକ୍ଷରୁ ଏହି ସମ୍ମିଳନୀରେ ଶ୍ରୀମତୀ ଇଭାଙ୍କା ଟ୍ରମ୍ପଙ୍କ ନେତୃତ୍ଵରେ ମାର୍କିନ୍ ପ୍ରତିନିଧି ଦଳ ଭାଗ ନେବାର କାର୍ଯ୍ୟକ୍ରମ ରହିଛି । ସୁଶ୍ରୀ ଟ୍ରମ୍ପଙ୍କ ଭାରତ ଆଗମନକୁ ସେ ଉତ୍କଣ୍ଠାର ସହ ପ୍ରତୀକ୍ଷା କରିଛନ୍ତି” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଲୋକସଭାରେ ପ୍ରଧାନମନ୍ତ୍ରୀ : ଜିଏସଟି -ପରିବର୍ତ୍ତନ ଦିଗରେ ଟିମ୍ ଇଣ୍ଡିଆର ଏକ ବୃହତ ପଦକ୍ଷେପ

ପ୍ରଧାନମନ୍ତ୍ରୀ ନରେନ୍ଦ୍ର ମୋଦି ଆଜି ବସ୍ତୁ ଓ ସେବା କର (ଜିଏସଟି)କୁ ‘ଟିମ୍ ଇଣ୍ଡିଆର ଏକ ବୃହତ ପଦକ୍ଷେପ’, ‘ପରିବର୍ତ୍ତନ ଦିଗରେ ବୃହତ ପଦକ୍ଷେପ’ ଓ ‘ପାରଦର୍ଶିତା ଦିଗରେ ଏକ ବୃହତ ପଦକ୍ଷେପ’ ବୋଲି ଉଲ୍ଲେଖ କରିଛନ୍ତି । ଲୋକସଭାରେ ଜିଏସଟି ବିଲ୍ ଉପରେ ବିତର୍କରେ ଭାଗ ନେଇ ପ୍ରଧାନମନ୍ତ୍ରୀ ଏହା କହିଛନ୍ତି । ପ୍ରଧାନମନ୍ତ୍ରୀ ଅଗଷ୍ଟ 8 ତାରିଖକୁ ଉଲ୍ଲେଖ କରି କହିଥିଲେ ଯେ, 1942 ମସିହାର ଆଜିର ଦିନରେ ମହାତ୍ମା ଗାନ୍ଧି ଭାରତ ଛାଡ଼ ଆନ୍ଦୋଳନ ପାଇଁ ଆହ୍ୱାନ କରିଥିଲେ । ସେ କହିଛନ୍ତି ଯେ, ଦେଶ ଆଜି ଟିକସ ଆତଙ୍କବାଦରୁ ମୁକ୍ତ ହେବା ଦିଗରେ ନିଜର ଅଭିଯାନ ଆରମ୍ଭ କରିବ । ଜିଏସଟି ବିଲ ସଂସଦରେ ଗୃହିତ ହେବା କୌଣସି ରାଜନୈତିକ ଦଳର ବିଜୟ ନୁହେଁ ବରଂ ଭାରତୀୟ ଗଣତନ୍ତ୍ରର ବିଜୟ ବୋଲି ପ୍ରଧାନମନ୍ତ୍ରୀ ଦର୍ଶାଇଛନ୍ତି । ବସ୍ତୁ ଓ ସେବା କର ଉପରେ ଆଲୋଚନା ଓ କଥାବାର୍ତ୍ତାକୁ ସ୍ମରଣ କରି ସେ କହିଛନ୍ତି ଯେ, ଏହା ଉପରେ ଆଲୋଚନା ପାଇଁ ଉଭୟ ସୋନିଆ ଗାନ୍ଧି ଓ ପୂର୍ବତନ ପ୍ରଧାନମନ୍ତ୍ରୀ ଡଃ ମନମୋହନ ସିଂହଙ୍କୁ ନିମନ୍ତ୍ରଣ କରିଥିଲେ । ଉଭୟଙ୍କ ମଧ୍ୟରୁ ଜଣେ ଲୋକସଭାରେ ଓ ଅନ୍ୟଜଣେ ରାଜ୍ୟସଭାରେ ସାଂସଦ ଅଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ ଜିଏସଟି ପ୍ରସଙ୍ଗରେ ସହମତି ସାବ୍ୟସ୍ତ କରୁଛି ଯେ ଭାରତରେ ରାଷ୍ଟ୍ରନୀତି ହେଉଛି ରାଜନୀତିର ଊଦ୍ଧ୍ୱର୍ରେ । ‘ଏକ ଭାରତ’ ହାର (Necklace)ରେ ଜିଏସଟି ହେଉଛି ଆଉ ଏକ ମୋତି ଯେପରିକି – ରେଳବାଇ, ସର୍ବଭାରତୀୟ ସେବା, ଭାରତ ନେଟ୍ ଓ ସାଗରମାଳା ଭଳି । ଜିଏସଟି ସହ ଟିକସ ପ୍ରକ୍ରିୟାରେ ସମାନତା ଆଣିବା ଆମର ଉଦ୍ଦେଶ୍ୟ ବୋଲି ଉଲ୍ଲେଖ କରି ପ୍ରଧାନମନ୍ତ୍ରୀ କହିଛନ୍ତି ଯେ, ନୂଆ ବ୍ୟବସ୍ଥାରେ ଖାଉଟି ହେଉଛନ୍ତି ସର୍ବେସର୍ବା । ମଣିଷ, ଟଙ୍କା, ମେସିନ, ସାମଗ୍ରୀ ଓ ସମୟର ବିବେକସମ୍ମତ ଉପଯୋଗ ହେଉଛି ଆର୍ଥିକ ନୀତିର ମହତ୍ୱପୂର୍ଣ୍ଣ ସିଦ୍ଧାନ୍ତ । ଜିଏସଟି ଏସବୁ ହାସଲ କରିବାରେ ସହାୟକ ହେବ ବୋଲି ପ୍ରଧାନମନ୍ତ୍ରୀ କହିଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ, ଜିଏସଟି ବାସ୍ତବିକ ସମୟର ତଥ୍ୟକୁ ଆଣିବାରେ ସହାୟକ ହେବ । ଏହାର ଶକ୍ତି ହେଉଛି ପ୍ରଯୁକ୍ତିବିଦ୍ୟା । ଅଧିକାଂଶ ସାମଗ୍ରୀ ଯାହା ଉପଭୋକ୍ତା ଦରଦାମ ବୃଦ୍ଧିକୁ ପ୍ରଭାବିତ କରିବ, ତାକୁ ଜିଏସଟି ପରିସୀମାର ବାହାରେ ରଖାଯାଇଛି ବୋଲି ସେ କହିଛନ୍ତି । ଜିଏସଟିରେ ଟିକସ ଆଦାୟରେ ଦୁର୍ନୀତି ହ୍ରାସ କରିବା ସହ ଆଦାୟର ମୂଲ୍ୟକୁ ହ୍ରାସ କରିବ । ପ୍ରଧାନମନ୍ତ୍ରୀ କହିଛନ୍ତି ଯେ ଛୋଟ ବ୍ୟବସାୟୀଙ୍କୁ ବି ଜିଏସଟିରୁ ଉଲ୍ଲେଖନୀୟ ଲାଭ ମିଳିବ ଓ ସେମାନେ ଅଧିକ ସୁରକ୍ଷିତ ଅନୁଭବ କରିବେ । ସରକାର ଗରିବଙ୍କୁ ଆର୍ଥିକ ଓ ଶିକ୍ଷାଗତ ସଶକ୍ତିକରଣ ଉପରେ ଗୁରୁତ୍ୱ ଦେଉଛନ୍ତି, ଯାହାଫଳରେ ଆମେ ଦାରିଦ୍ର୍ୟକୁ କମ୍ କରିପାରିବା ବୋଲି ପ୍ରଧାନମନ୍ତ୍ରୀ କହିଛନ୍ତି ।
ମଧ୍ୟପ୍ରଦେଶର ଅମରକଣ୍ଟକରେ ନର୍ମଦା ସେବା ଯାତ୍ରାର ଉଦଯାପନୀ ସମାରୋହରେ ଯୋଗଦେବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ମଧ୍ୟପ୍ରଦେଶର ଅମରକଣ୍ଟକରେ ନର୍ମଦା ସେବା ଯାତ୍ରାର ଉଦଯାପନୀ ସମାରୋହରେ ଯୋଗଦେବେ । ପ୍ରଧାନମନ୍ତ୍ରୀ କହିଛନ୍ତି, ଯେ ଆସନ୍ତାକାଲି ଅପରାହ୍ଣରେ ମଧ୍ୟପ୍ରଦେଶର ଅମରକଣ୍ଟକରେ ନର୍ମଦା ସେବା ଯାତ୍ରାର ଉଦଯାପନୀ ସମାରୋହରେ ଯୋଗ ଦେବାକୁ ନେଇ ମୁଁ ଉତ୍ସାହିତ । ନର୍ମଦା ନଦୀର ସୁରକ୍ଷା ସହିତ ପରିବେଶ ସୁରକ୍ଷା ଲାଗି ବାର୍ତ୍ତା ଦେଉଥିବା ନର୍ମଦା ସେବା ଯାତ୍ରା ଏକ ଚମତ୍କାର ଗଣ ଆନ୍ଦୋଳନ । ଆସନ୍ତାକାଲି ମଧ୍ୟପ୍ରଦେଶରେ ମୁଁ ନର୍ମଦା ସେବା ମିଶନ୍ ର ଶୁଭାରମ୍ଭ କରିବି, ଯାହା ନିଶ୍ଚିତ ଭାବେ ମଧ୍ୟପ୍ରଦେଶରର ପରିବେଶ ଉପରେ ଗଭୀର ପ୍ରଭାବ ପକାଇବ । ଆପଣମାନେ ନିଜ ମୋବାଇଲରେ ଆସନ୍ତାକାଲି ନର୍ମଦା ସେବା ଯାତ୍ରାକୁ https://t.co/TYuxNNJfIf”, ରେ ଲାଇଭ୍ ଦେଖିପାରିବେ ବୋଲି ପ୍ରଧାନମନ୍ତ୍ରୀ କହିଛନ୍ତି ।
ସୋଭରେନ୍  ସ୍ଵର୍ଣ୍ଣ ବଣ୍ଡ ସ୍କିମର ମାର୍ଗଦର୍ଶିକା ସଂଶୋଧନକୁ କ୍ୟାବିନେଟ ମଞ୍ଜୁରି

ବ୍ୟକ୍ତିଗତ ସ୍ୱର୍ଣ୍ଣ ନିବେଶ ସୀମା 4 କିଲୋଗ୍ରାମ, ଟ୍ରଷ୍ଟମାନଙ୍କ ପାଇଁ 20 କିଲୋଗ୍ରାମକୁ ବୃଦ୍ଧି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ ବୈଠକରେ ସୋଭରେନ୍ ଗୋଲ୍ଡ ବଣ୍ଡ(ଏସଜିବି) ସ୍କିମକୁ ସଫଳ କରିବା ଲକ୍ଷ୍ୟ ନେଇ ଏହାର ମାର୍ଗଦର୍ଶିକା (ଗାଇଡଲାଇନ) ସଂଶୋଧନ ପ୍ରସ୍ତାବକୁ ମଞ୍ଜୁରି ମିଳିଛି । ଏହି ସ୍କିମରେ ଦୁଇଟି ପର୍ଯ୍ୟାୟର ପରିବର୍ତ୍ତନ କରାଯାଇଛି । 1) ଏହି ସ୍କିମକୁ ଅଧିକ ଆକର୍ଷଣୀୟ କରିବା, ଲକ୍ଷ୍ୟ ଅନୁରୂପ ଅର୍ଥ ଯୋଗାଡ଼ କରିବା ଏବଂ ସୁନା ଆମଦାନୀ ଦ୍ୱାରା ପଡ଼ୁଥିବା ଆର୍ଥିକ ଚାପ ହ୍ରାସ କରିବା ଓ ଚଳନ୍ତି ଜମା ନିଅଂଟ (ସିଏଡି) ପରିମାଣ ହ୍ରାସ କରିବା ପାଇଁ ସ୍କିମର କେତେକ ଗୁଣରେ ବିଶେଷ ପରିବର୍ତ୍ତନ କରାଯାଇଛି । 2) ଅର୍ଥ ମନ୍ତ୍ରଣାଳୟକୁ କେତେକ ସୁବିଧା ଦିଆଯାଇଛି ଯାହାଦ୍ୱାରା ଏହା ବିଭିନ୍ନ ବର୍ଗର ନିବେଶକଙ୍କ ପାଇଁ ନିବେଶ ବିକଳ୍ପ ଯୋଗାଇଦେବା ଲାଗି ଏସଜିବିଗୁଡ଼ିର ଢାଂଚା ପରିବର୍ତ୍ତନ କରିପାରିବ ଏବଂ ବିଭିନ୍ନ ସୁଧ ଦର ଏବଂ ରିସ୍କ ପ୍ରୋଟେକ୍ସନ/ପେ’ଅଫ୍ ସହିତ ଏସଜିବିଗୁଡ଼ିକରେ ନୂଆ ଭିନ୍ନତା ଆଣିପାରିବ । ଅର୍ଥ ମନ୍ତ୍ରଣାଳୟ(ଜାରିକର୍ତ୍ତା)କୁ ଏହି ଯୋଜନାର ବୈଶିଷ୍ଟ୍ୟରେ ସଂଶୋଧନ ଏବଂ ଯୋଡ଼ିବାର କ୍ଷମତା ଦିଆଯାଇଛି ଯାହାଦ୍ୱାରା ଏହା ଅର୍ଥମନ୍ତ୍ରୀଙ୍କ ଅନୁମୋଦନ କ୍ରମେ ବିଶେଷ ଭାଗ ଏବଂ ଏହାର ଅଧିସୂଚନା ମଧ୍ୟରେ ସମୟ ସୀମାକୁ କମ୍ କରିପାରିବ । ନିବେଶର ନୂଆ ଉତ୍ପାଦ ସହିତ ପ୍ରତିଯୋଗିତାର ନୂଆ ଦିଗ ସହିତ ମୁକାବିଲା କରିବାରେ ଏପରି ସୁବିଧା ଉପାଦେୟ ହୋଇପାରିବ । ସ୍କିମରେ ନିମ୍ନୋକ୍ତ ନିର୍ଦ୍ଦିଷ୍ଟ ପରିବର୍ତ୍ତନକୁ ମଞ୍ଜୁରି ମିଳିଛି: କ) ପ୍ରତି ଆର୍ଥିକ ବର୍ଷରେ ଜଣେ ବ୍ୟକ୍ତି ପିଛା ନିବେଶ ସୀମାକୁ ବଢ଼ାଇ 4 କେଜି କରାଯାଇଛି, 4 କେଜି ହିନ୍ଦୁ ଅବିଭକ୍ତ ପରିବାର(ଏଚୟୁଏଫ) ପାଇଁ ଏବଂ ସରକାରଙ୍କ ନିକଟରେ ବିଭିନ୍ନ ସମୟରେ ବିଜ୍ଞପିତ ହୋଇଥିବା ଟ୍ରଷ୍ଟ ଏବଂ ସମଜାତୀୟ ସଂସ୍ଥା ପାଇଁ 20 କିଲୋଗ୍ରାମ ରଖାଯାଇଛି । ଖ) ଆର୍ଥିକ ବର୍ଷ ଆଧାରରେ ସିଲିଂ ଗଣାଯିବ ଏବଂ ସେକେଣ୍ଡାରୀ ମାର୍କେଟରେ କିଣାଯାଇଥିବା ଏସଜିବି ସାମିଲ୍ ହେବ । ଗ)ନିବେଶର ସିଲିଂରେ ବ୍ୟାଙ୍କ ଏବଂ ଆର୍ଥିକ ସଂସ୍ଥା ଦ୍ୱାରା ଆନୁସଙ୍ଗିକ ରୂପରେ ହୋଲ୍ଡିଂ ସାମିଲ୍ ହେବ ନାହିଁ । ଘ) ‘ଅନ୍ ଟ୍ୟାପ୍’ରେ ଏସଡିବି ଉପଲବ୍ଧ ହୋଇପାରିବ । ଏନ୍ଏସ୍ଇ, ବିଏସ୍ଇ, ବ୍ୟାଙ୍କ ଏବଂ ଡାକ ବିଭାଗ ସହିତ ପରାମର୍ଶ ଆଧାରରେ ଉତ୍ପାଦ ବୈଶିଷ୍ଟ୍ୟର ‘ଅନ୍ ଟ୍ୟାପ୍’ ସେଲ୍କୁ ଅନୁକରଣ କରିବା ନିଷ୍ପତ୍ତି ଅର୍ଥ ମନ୍ତ୍ରଣାଳୟ ନେବ । ଙ)ଉତ୍ପାଦକୁ ନମନୀୟ ଏବଂ ବ୍ୟାପାର ଯୋଗ୍ୟ କରିବା ଲାଗି ଉପଯୁକ୍ତ ବଜାର ସୃଷ୍ଟି କାର୍ଯ୍ୟକ୍ରମ ମଧ୍ୟ ହାତକୁ ନିଆଯିବ । ବଜାର ସୃଷ୍ଟିକାରୀ, ବାଣିଜ୍ୟିକ ବ୍ୟାଙ୍କ କିମ୍ବା ଅନ୍ୟ କୌଣସି ରାଷ୍ଟ୍ରାୟତ୍ତ ଉଦ୍ୟୋଗ, ଯେପରିକି ଏମ୍ଏମଟିସି କିମ୍ବା ସରକାରଙ୍କ ନିର୍ଦ୍ଧାରିତ ଅନ୍ୟ କୌଣସି ସଂସ୍ଥାନ । ଚ) ଆବଶ୍ୟକ ହେଲେ, ସରକାର ଏଜେଣ୍ଟମାନଙ୍କ ପାଇଁ ଉଚ୍ଚ ହାରର କମିଶନକୁ ମଞ୍ଜୁରି ଦେଇପାରନ୍ତି । ସୂଚନାଯୋଗ୍ୟ ଯେ କ୍ୟାବିନେଟର ମଞ୍ଜୁରି ପରେ ଭାରତ ସରକାର ନଭେମ୍ବର 05, 2015ରେ ସୋଭରେନ୍ ଗୋଲ୍ଡ ବଣ୍ଡ ସ୍କିମ୍ (ଏସଜିବି) ଆରମ୍ଭ କରିଥିଲେ । ଏହି ସ୍କିମରେ ଡିମାଟ ପଦ୍ଧତିରେ 2015-16 ରେ 15 ହଜାର କୋଟି ଟଙ୍କା ଏବଂ 2016-17 ଆର୍ଥିକ ବର୍ଷରେ 10 ହଜାର କୋଟି ଟଙ୍କା ଆହରଣ କରାଯାଇଥିଲା । ତେବେ ସରକାରୀ ଖାତାକୁ ବର୍ତ୍ତମାନ ସୁଦ୍ଧା ଏହି ନିବେଶ ଯୋଜନା ମାଧ୍ୟମରେ 4,769 କୋଟି ଟଙ୍କା ଆସି ସାରିଲାଣି ।
ରାଜ୍ୟ ସ୍ଥାପନ ଦିବସ ଅବସରରେ ଉତ୍ତରାଖଣ୍ଡବାସୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ରାଜ୍ୟ ସ୍ଥାପନା ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ତରାଖଣ୍ଡବାସୀଙ୍କୁ ଶୁଭେଚ୍ଛା ଜଣାଇଛନ୍ତି । ଏକ ଟ୍ୱିଟ ଶୃଙ୍ଖଳରେ ପ୍ରଧାନମନ୍ତ୍ରୀ କହିଛନ୍ତି; “ଉତ୍ତରାଖଣ୍ଡ ସ୍ଥାପନା ଦିବସରେ ଦେବଭୂମିର ସମସ୍ତ ଭାଇ ଓ ଭଉଣୀମାନଙ୍କୁ ମୋର ହାର୍ଦ୍ଦିକ ଶୁଭେଚ୍ଛା । ବିଗତ ପାଞ୍ଚ ବର୍ଷରେ ରାଜ୍ୟ ଯେଉଁ ପ୍ରଗତି କରିଛି, ସେଥିରୁ ମୋର ବିଶ୍ୱାସ ହେଉଛି ଏହି ସମ୍ପୂର୍ଣ୍ଣ ଦଶକ ଉତ୍ତରାଖଣ୍ଡର ହିଁ ହେବ । ଉତ୍ତରାଖଣ୍ଡରେ ହୋଇଥିବା ବିକାଶମୂଳକ କାମ ପ୍ରମାଣିତ କରୁଛି ପାହାଡର ପାଣି ଓ ଯୌବନ ଉଭୟ ଏଠାରେ ପ୍ରତିକୂଳ ଅଛନ୍ତି । ପ୍ରକୃତି କୋଳରେ ଥିବା ଏହି ରାଜ୍ୟ ଏହିପରି ଭାବେ ବିକାଶର ପଥରେ ନିରନ୍ତର ଅଗ୍ରସର ହେଉ ବୋଲି କାମନା କରୁଛି ।”
ଅଷ୍ଟ୍ରେଲିଆ-ଭାରତ ଜଳ ସୁରକ୍ଷା ପଦକ୍ଷେପ (ଏଆଇଡବ୍ଲ୍ୟୁଏଏସଆଇ) ବୈଷୟିକ ସହଯୋଗ ନିମନ୍ତେ ଭାରତ ଅଷ୍ଟ୍ରେଲିଆ ମଧ୍ୟରେ ବୁଝାମଣାପତ୍ରକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଭାରତ ସରକାରଙ୍କ ଗୃହ ଓ ସହରାଞ୍ଚଳ ବ୍ୟାପର ମନ୍ତ୍ରଣାଳୟ (ଏମଓଏଚୟୁଏ) ଓ ଅଷ୍ଟ୍ରେଲିୟା ସରକାରଙ୍କ ବିଦେଶ ବ୍ୟାପାର ଓ ବାଣିଜ୍ୟ (ଡିଏଫଏଟି) ବିଭାଗ ମଧ୍ୟରେ ସହରାଞ୍ଚଳ ଜଳ ପରିଚାଳନା ଉପରେ ହୋଇଥିବା ବୈଷୟିକ ସହଯୋଗ ସଂକ୍ରାନ୍ତ ବୁଝାମଣାପତ୍ର ନେଇ ଅବଗତ କରାଯାଇଥିଲା । ଏହି ଏମଓୟୁ ଡିସେମ୍ବର ୨୦୨୧ରେ ସ୍ୱାକ୍ଷରିତ ହୋଇଥିଲା । ସହରାଞ୍ଚଳ ଜଳ ସୁରକ୍ଷା କ୍ଷେତ୍ର ନିରାପତା ଏହି ବୁଝାମଣାପତ୍ର ସ୍ୱାକ୍ଷର ଯୋଗୁଁ ଦୁଇଦେଶ ମଧ୍ୟରେ ଦ୍ୱିପାକ୍ଷିକ ସମ୍ପର୍କ ଅଧିକ ମଜବୁତ ହେବ । ଏହା ପ୍ରତ୍ୟେକ ସ୍ତରରେ ସହରୀଜଳ ପରିଚାଳନାର ଆନୁଷ୍ଠାନିକ ସାମର୍ଥ୍ୟକୁ ମଜବୁତ କରିବା ସହ ଉପଲବ୍ଧତା, ଜଳର ଗୁଣାତ୍ମକ ଓ ପରିମଳ ସେବାକୁ ଉନ୍ନତ କରିବ । ଏହା ଜଳ ଓ ଜଳ ଉପଲବ୍ଧ ନଗରୀରେ ଚକ୍ରୀୟ ଅର୍ଥନୀତିକୁ ପ୍ରୋତ୍ସାହିତ କରିବା ସହ ଜଳବାୟୁ ଅନୁକୂଳ ନମନୀୟ ଜଳ ପରିଚାଳନାକୁ ଉତ୍ସାହିତ କରିବ । ଜଳ ପରିଚାଳନାରେ ଗୋଷ୍ଠୀ ସହଯୋଗ ବୃଦ୍ଧି କରିବା ଓ ଉପଲବ୍ଧ ଭିତ୍ତିଭୂମି ସାମାଜିକ ଅନ୍ତର୍ଭୁକ୍ତୀକରଣ ମଧ୍ୟ ବୃଦ୍ଧି ପାଇବ । ବୁଝାମଣାପତ୍ର ସନନ୍ଦ ଯୋଗୁଁ ଉଭୟପକ୍ଷ ଏ କ୍ଷେତ୍ରରେ ବିଭିନ୍ନ ବୈଷୟିକ ବ୍ୟାପାର ନେଇ ଅବଗତ ହେବା ସହ ବିଭିନ୍ନ ଶିକ୍ଷଣୀୟ ବିଷୟ ଉପରେ ପରସ୍ପର ମତ ବିନିମୟ କରିପାରିବେ । ଏହା ଆତ୍ମନିର୍ଭର ଭାରତ ଲକ୍ଷ୍ୟ ହାସଲ ଦିଗରେ ମଧ୍ୟ ସହାୟକ ହେବ ।
ବସ୍ତୁ ଓ ସେବା କର ଆପିଲେଟ ଟ୍ରିବ୍ୟୁନାଲର ରାଷ୍ଟ୍ରୀୟ ବେଞ୍ଚ ପ୍ରତିଷ୍ଠା ପ୍ରସ୍ତାବକୁ କେନ୍ଦ୍ର କ୍ୟାବିନେଟର ମଞ୍ଜୁରି

ବସ୍ତୁ ଓ ସେବା କର ସଂକ୍ରାନ୍ତ ବିବାଦ ସମାଧାନ ଲାଗି ଏକ ରାଷ୍ଟ୍ରୀୟ ଆପିଲେଟ ଟ୍ରିବ୍ୟୁନାଲ ଗଠନ କରାଯିବ । ଏ ସଂକ୍ରାନ୍ତ ପ୍ରସ୍ତାବକୁ କେନ୍ଦ୍ର କ୍ୟାବିନେଟ ଆନୁଷ୍ଠାନିକ ଭାବେ ଅନୁମୋଦନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବୁଧବାର (23.01.2019) ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏହି ନିଷ୍ପତ୍ତି ନିଆଯାଇଛି । ନୂତନ ବେଞ୍ଚର ନାମ ରଖାଯିବ ବସ୍ତୁ ଓ ସେବା କର ଆପିଲେଟ ଟ୍ରିବ୍ୟୁନାଲ ରାଷ୍ଟ୍ରୀୟ ବେଞ୍ଚ (ଜିଷ୍ଟାଟ୍) । ଆପିଲେଟ ଟ୍ରିବ୍ୟୁନାଲ ର ରାଷ୍ଟ୍ରୀୟ ବେଞ୍ଚ ନୂଆଦିଲ୍ଲୀଠାରେ ପ୍ରତିଷ୍ଠା କରାଯିବ ଏବଂ ଏହାର ଜଣେ ସଭାପତି ଏବଂ 2 ଜଣ ବୈଷୟିକ ସଦସ୍ୟ ରହିବେ । 2 ଜଣ ବୈଷୟିକ ସଦସ୍ୟଙ୍କ ମଧ୍ୟରୁ ଜଣେ କେନ୍ଦ୍ରର ଏବଂ ଆଉ ଜଣେ ରାଜ୍ୟର ପ୍ରତିନିଧିତ୍ୱ କରିବେ । ଜିଷ୍ଟାଟର ଜାତୀୟ ବେଞ୍ଚ ପ୍ରତିଷ୍ଠା ଲାଗି ଏକକାଳୀନ 92.50 ଲକ୍ଷ ଟଙ୍କା ଖର୍ଚ୍ଚ କରାଯିବ । ତେବେ ଏହାର ପୁନଃପୌନିକ ଖର୍ଚ୍ଚ ବାର୍ଷିକ 6.86 କୋଟି ଟଙ୍କା ହେବ । କେନ୍ଦ୍ର ଓ ରାଜ୍ୟ ମଧ୍ୟରେ ବସ୍ତୁ ଓ ସେବା କର ସଂକ୍ରାନ୍ତ ଆଇନ ଓ ତତ ସଂକ୍ରାନ୍ତ ବିଷୟ ନେଇ ବିବାଦ ଉପୁଜିଲେ ପ୍ରସ୍ତାବିତ ଜିଏସଟି ଆପିଲେଟ ଟ୍ରିବ୍ୟୁନାଲ ତାହାର ବିଚାର କରି ନିଷ୍ପତ୍ତି ନେବେ । ଏହା ଆବେଦନ ପୁନର୍ବିଚାରର ଦ୍ୱିତୀୟ ଫୋରମ ଭାବେ ବିବେଚିତ ହେବ । ଏବେ ଜିଏସଟି ଆଇନ ଅଧୀନରେ ଏକକ ଜାତୀୟ ଆପିଲେଟ ଟ୍ରିବ୍ୟୁନାଲ ଉଭୟ କେନ୍ଦ୍ର ଓ ରାଜ୍ୟ ସରକାରଙ୍କ ପାଇଁ ପ୍ରତିଷ୍ଠା କରାଯାଇଛି । ବିଭିନ୍ନ ସ୍ତରରେ ଥିବା ଆପିଲେଟ କର୍ତ୍ତୃପକ୍ଷଙ୍କ ଆଦେଶ ବିରୁଦ୍ଧରେ ସଂପୃକ୍ତ ପକ୍ଷ ଜାତୀୟ ଆପିଲେଟ ଟ୍ରିବ୍ୟୁନାଲର ଦ୍ୱାରସ୍ଥ ହୋଇପାରିବେ ।
ପ୍ରଧାନମନ୍ତ୍ରୀ ମୋଦି ଉତ୍ତରପ୍ରଦେଶର ସିଦ୍ଧାର୍ଥ ନଗରରେ ୯ ଟି ମେଡିକାଲ କଲେଜକୁ ଉଦଘାଟନ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ତରପ୍ରଦେଶର ସିଦ୍ଧାର୍ଥ ନଗରରେ ୯ ଟି ମେଡିକାଲ କଲେଜ ଉଦଘାଟନ କରିଛନ୍ତି । ଏହି ନଅଟି ମେଡିକାଲ କଲେଜ ସିଦ୍ଧାର୍ଥନଗର, ଏଟା, ହାରଦୋଇ, ପ୍ରତାପଗଡ, ଫତେପୁର, ଦେଓରିଆ, ଘାଜିପୁର, ମିର୍ଜାପୁର ଏବଂ ଜଉନପୁର ଜିଲ୍ଲାରେ ଅଛି । ଏହି ଅବସରରେ ଉତ୍ତରପ୍ରଦେଶର ରାଜ୍ୟପାଳ ଏବଂ ମୁଖ୍ୟମନ୍ତ୍ରୀ, କେନ୍ଦ୍ର ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରୀ ମଧ୍ୟ ଉପସ୍ଥିତ ଥିଲେ । ଏହି କାର୍ଯ୍ୟକ୍ରମକୁ ସମ୍ବୋଧିତ କରି ପ୍ରଧାନମନ୍ତ୍ରୀ କହିଛନ୍ତି ଯେ କେନ୍ଦ୍ର ସରକାର ଏବଂ ଉତ୍ତରପ୍ରଦେଶ ସରକାର ଅନେକ କର୍ମଯୋଗୀଙ୍କ ଦୀର୍ଘ ଦଶନ୍ଧିର ପରିଶ୍ରମର ଫଳାଫଳ । ସେ କହିଛନ୍ତି ଯେ ସିଦ୍ଧାର୍ଥନଗର ମଧ୍ୟ ସ୍ୱର୍ଗତ ମାଧବ ପ୍ରସାଦ ତ୍ରିପାଠୀ ଜୀ ରୂପରେ ଏପରି ଉତ୍ସର୍ଗୀକୃତ ଜନ ପ୍ରତିନିଧିଙ୍କୁ ଦେଶକୁ ଦେଇଛି, ଯାହାଙ୍କ ଅକ୍ଲାନ୍ତ ପରିଶ୍ରମ ଆଜି ଦେଶକୁ ସାହାଯ୍ୟ କରୁଛି । ସେ ଆହୁରି ମଧ୍ୟ କହିଛନ୍ତି ଯେ, ମାଧବ ବାବୁଙ୍କ ନାମରେ ସିଦ୍ଧାର୍ଥନଗରର ନୂତନ ମେଡିକାଲ କଲେଜର ନାମକରଣ କରିବା ତାଙ୍କ ସେବା ପାଇଁ ପ୍ରକୃତ ଶ୍ରଦ୍ଧାଞ୍ଜଳି । ମାଧବ ବାବୁଙ୍କ ନାମ କଲେଜରୁ ବାହାରୁଥିବା ଯୁବ ଡାକ୍ତରମାନଙ୍କୁ ଜନସେବା ପାଇଁ ପ୍ରେରଣା ଯୋଗାଇବ ବୋଲି ପ୍ରଧାନମନ୍ତ୍ରୀ କହିଛନ୍ତି । ପ୍ରଧାନମନ୍ତ୍ରୀ ମନ୍ତବ୍ୟ ଦେଇଛନ୍ତି ଯେ ୯ ଟି ନୂତନ ମେଡିକାଲ କଲେଜ ଗଠନ ସହିତ ପ୍ରାୟ ଅଢେଇ ହଜାର ନୂତନ ଶଯ୍ୟା ସୃଷ୍ଟି ହୋଇଛି, ୫ ହଜାରରୁ ଅଧିକ ଡାକ୍ତର ଏବଂ ପାରାମେଡିକ୍ସ ପାଇଁ ନୂତନ ନିଯୁକ୍ତି ସୁଯୋଗ ସୃଷ୍ଟି ହୋଇଛି । ସେ କହିଛନ୍ତି, ଏହା ସହିତ ପ୍ରତିବର୍ଷ ଶହ ଶହ ଯୁବକମାନଙ୍କ ପାଇଁ ଡାକ୍ତରୀ ଶିକ୍ଷାର ଏକ ନୂତନ ରାସ୍ତା ଖୋଲା ଯାଇଛି । ପ୍ରଧାନମନ୍ତ୍ରୀ କହିଛନ୍ତି ଯେ ମେନିଞ୍ଜାଇଟିସ୍ କାରଣରୁ ଦୁଃଖଦ ମୃତ୍ୟୁ ହେତୁ ପୂର୍ବ ସରକାରଙ୍କ ଦ୍ୱାରା ପୂର୍ବାଞ୍ଚଳର ଭାବମୂର୍ତ୍ତି ନଷ୍ଟ ହୋଇଯାଇଥିଲା । ସମାନ ପୂର୍ବାଞ୍ଚଳ, ସମାନ ଉତ୍ତରପ୍ରଦେଶ ପୂର୍ବ ଭାରତକୁ ସ୍ୱାସ୍ଥ୍ୟ ସେବାର ଏକ ନୂତନ ଆଲୋକ ପ୍ରଦାନ କରିବାକୁ ଯାଉଛି ବୋଲି ଶ୍ରୀ ମୋଦୀ କହିଛନ୍ତି । ବର୍ତ୍ତମାନର ଉତ୍ତରପ୍ରଦେଶ ମୁଖ୍ୟମନ୍ତ୍ରୀ ଯୋଗୀ ଆଦିତ୍ୟନାଥ ଜୀ ସଂସଦର ସଦସ୍ୟ ଭାବରେ ସଂସଦରେ ରାଜ୍ୟର ଖରାପ ଚିକିତ୍ସା ବ୍ୟବସ୍ଥାର ଯନ୍ତ୍ରଣା ବିଷୟରେ କିଭଳି ବର୍ଣ୍ଣନା କରିଥିଲେ ସେହି ବିଷୟକୁ ପ୍ରଧାନମନ୍ତ୍ରୀ ମନେ ପକାଇଥିଲେ । ପ୍ରଧାନମନ୍ତ୍ରୀ ଆଜି କହିଛନ୍ତି, ଉତ୍ତରପ୍ରଦେଶର ଲୋକମାନେ ଦେଖୁଛନ୍ତି ଯେ ଯୋଗୀ ଜୀ, ଲୋକମାନଙ୍କୁ ସେବା କରିବାର ସୁଯୋଗ ଦେଇ, ଏନସେଫାଲାଇଟିସର ଅଗ୍ରଗତିକୁ ବନ୍ଦ କରିଦେଇଛନ୍ତି ଏବଂ ଏହି ଅଞ୍ଚଳର ହଜାର ହଜାର ପିଲାଙ୍କ ଜୀବନ ବଞ୍ଚାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ ଯେତେବେଳେ ସରକାର ସମ୍ବେଦନଶୀଳ ହୁଅନ୍ତି, ସେତେବେଳେ ଗରିବଙ୍କ ବେଦନା ବୁଝିବା ପାଇଁ ମନରେ କରୁଣାର ଭାବନା ଉଦ୍ରେକ ହୁଏ, ସେତେବେଳେ ଏପରି ସଫଳତା ମିଳିଥାଏ । ପ୍ରଧାନମନ୍ତ୍ରୀ କହିଛନ୍ତି ଯେ ରାଜ୍ୟରେ ଏତେ ସଂଖ୍ୟକ ମେଡିକାଲ କଲେଜର ଉତ୍ସର୍ଗୀକୃତ ହୋଇ ନଥିଲା । ଏହା ପୂର୍ବରୁ ଘଟି ନଥିଲା ଏବଂ ବର୍ତ୍ତମାନ କାହିଁକି ଘଟୁଛି, କେବଳ ଗୋଟିଏ କାରଣ ଅଛି – ରାଜନୈତିକ ଇଚ୍ଛାଶକ୍ତି ଏବଂ ରାଜନୈତିକ ଅଗ୍ରାଧିକାର ବୋଲି ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଛନ୍ତି । ପ୍ରଧାନମନ୍ତ୍ରୀ ସ୍ପଷ୍ଟ କରିଛନ୍ତି ଯେ ୭ ବର୍ଷ ପୂର୍ବେ ଦିଲ୍ଲୀର ପୂର୍ବ ସରକାର ଏବଂ ୪ ବର୍ଷ ପୂର୍ବେ ଉତ୍ତରପ୍ରଦେଶ ସରକାର ଭୋଟ୍ ପାଇଁ କାମ କରୁଥିଲେ ଏବଂ ଭୋଟ୍ ବିଚାର ପାଇଁ କିଛି ଡିସପେନସାରୀ କିମ୍ବା କିଛି ଛୋଟ ଛୋଟ ଡାକ୍ତରଖାନା ଘୋଷଣା କରି ସନ୍ତୁଷ୍ଟ ହେଉଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଦୀର୍ଘଦିନ ଧରି କୋଠାଟି ର୍ନିମାଣ ହୋଇନାହିଁ, ଯଦି କୋଠା ଅଛି, ମେସିନ୍ ନାହିଁ, ଯଦି ଉଭୟ କରାଯାଇଥିବ ତେବେ ଡାକ୍ତର ଏବଂ ଅନ୍ୟ କର୍ମଚାରୀ ନଥିବେ । ୨୪ଘଣ୍ଟା ଧରି ଅନବରତ ଭାବେ ଚାଲିଥିବା ଦୁର୍ନୀତିର ଚକ୍ର, ଗରିବ ଲୋକଙ୍କଠାରୁ ହଜାର ହଜାର କୋଟି ଟଙ୍କା ଲୁଟି ନେଇଥିଲା । ପ୍ରଧାନମନ୍ତ୍ରୀ କହିଛନ୍ତି ୨୦୧୪ ପୂର୍ବରୁ ଆମ ଦେଶରେ ମେଡିକାଲ ସିଟ୍ ସଂଖ୍ୟା ୯୦,୦୦୦ ରୁ କମ୍ ଥିଲା । ଗତ ୭ ବର୍ଷ ମଧ୍ୟରେ ଦେଶରେ ୬୦,୦୦୦ ନୂତନ ମେଡିକାଲ ସିଟ୍ ଯୋଗ କରାଯାଇଛି । ଏଠାରେ ଉତ୍ତରପ୍ରଦେଶରେ ମଧ୍ୟ ହୋଇଛି, ୨୦୧୭ ପର୍ଯ୍ୟନ୍ତ ସରକାରୀ ମେଡିକାଲ କଲେଜଗୁଡ଼ିକରେ କେବଳ ୧୯୦୦ ଡାକ୍ତରୀ ସିଟ୍ ଥିଲା । ଡବଲ୍ ଇଞ୍ଜିନ୍ ସରକାରରେ ଥିବାରୁ ମାତ୍ର ଚାରି ବର୍ଷ ମଧ୍ୟରେ ଆଉ ୧୯୦୦ ରୁ ଅଧିକ ସିଟ୍ ବୃଦ୍ଧି କରାଯାଇଛି ।
ଆମ୍ରେଲୀ ସହକାର ସମ୍ମେଳନରେ ପ୍ରଧାନମନ୍ତ୍ରୀଙ୍କ ଉଦ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଆମ୍ରେଲୀ ଠାରେ ପ୍ରାଥମିକ କୃଷି ସମବାଯ ସମିତିର ନବନିର୍ମିତ ବଜାର ସ୍ଥଳୀ(Market Yard)କୁ ଉଦ୍ଘାଟନ କରିଥିଲେ । ସେ ମଧ୍ୟ ଅମର ଡାଏରୀର ନୂଆ ପ୍ଲାଣ୍ଟ ଉଦ୍ଘାଟନ କରିବା ସହ ଏକ ମହୁ ପ୍ଲାଣ୍ଟ ପ୍ରତିଷ୍ଠା ଲାଗି ଭିତିପ୍ରସ୍ତର ସ୍ଥାପନ କରିଥିଲେ । ଏହି ଅବସରରେ ଆମ୍ରେଲୀ ଠାରେ ଏକ ସହକାର ସମ୍ମେଳନରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ଯୁବକମାନେ ଆଗକୁ ଆସିବା ଏବଂ ସମବାୟ କ୍ଷେତ୍ରରେ ନେତୃତ୍ୱ ନେଉଥିବା ଦେଖି ସେ ଆନନ୍ଦିତ । ସେ ଗୁଜରାଟର ମୁଖ୍ୟମନ୍ତ୍ରୀ ଥିବା ସମୟରେ ସୌରାଷ୍ଟ୍ରରେ ଡାଏରୀଗୁଡ଼ିକ କିଭଳି ବିକଶିତ କରିଥିଲେ ସେ ସମ୍ପର୍କରେ ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ । ସେ କହିଥିଲେ ଯେ ଇ-ନାମ ଯୋଜନା କୃଷକମାନଙ୍କୁ ଲାଭାନ୍ୱିତ କରୁଛି ଏବଂ ସେମାନଙ୍କୁ ବଜାର ସୁବିଧା ଯୋଗାଇ ଦେଉଛନ୍ତି । ସେ କହିଥିଲେ ଯେ ସୌରାଷ୍ଟ୍ର ଅଞ୍ଚଳର ଲୋକମାନଙ୍କ ଜୀବନ ବଦଳାଇବା ଭଳି ସାମର୍ଥ୍ୟ ନୀଳ ବିପ୍ଳବ ଏବଂ ମଧୁର (ମହୁ) ବିପ୍ଳବରେ ରହିଛି । ପ୍ରଧାନମନ୍ତ୍ରୀ କହିଥିଲେ ଯେ କେନ୍ଦ୍ର ସରକାର କୃଷକଙ୍କ ଆବଶ୍ୟକତା ଏବଂ ସମସ୍ୟା ପ୍ରତି ସର୍ବଦା ସମ୍ବେଦନଶୀଳ ରହିଛନ୍ତି ।
ଶ୍ରୀ ଅରବିନ୍ଦୋଙ୍କୁ ତାଙ୍କ ଜୟନ୍ତୀରେ ମନେ ପକାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଶ୍ରୀ ଅରବିନ୍ଦୋଙ୍କ ଜୟନ୍ତୀକୁ ମନେପକାଇ କହିଛନ୍ତି ଯେ ଶ୍ରୀ ଅରୋବିନ୍ଦୋ ଜଣେ ବୁଦ୍ଧିମାନ ବ୍ୟକ୍ତିତ୍ୱ ଥିଲେ, ଯିଏ ଆମ ଦେଶ ପାଇଁ ସ୍ପଷ୍ଟ ଦର୍ଶନ ଥିଲେ । ଶିକ୍ଷା, ବୌଦ୍ଧିକ ଶକ୍ତି ଏବଂ ବୀରତ୍ୱ ଉପରେ ତାଙ୍କର ଗୁରୁତ୍ୱ ଆମକୁ ପ୍ରେରଣା ଯୋଗାଇଥାଏ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି: “ଆଜି ଶ୍ରୀ ଅରବିନ୍ଦୋଙ୍କ ଜୟନ୍ତୀ । ସେ ଜଣେ ବୁଦ୍ଧିମାନ ବ୍ୟକ୍ତିତ୍ୱ ଥିଲେ, ଯିଏ ଆମ ଦେଶ ପାଇଁ ଏକ ସ୍ପଷ୍ଟ ଦର୍ଶନ ଥିଲେ । ଶିକ୍ଷା, ବୌଦ୍ଧିକ ଶକ୍ତି ଏବଂ ବୀରତ୍ୱ ଉପରେ ତାଙ୍କର ଗୁରୁତ୍ୱ ଆମକୁ ପ୍ରେରଣା ଯୋଗାଇଥାଏ । ପୁଡୁଚେରୀ ଏବଂ ତାମିଲନାଡୁରେ ତାଙ୍କ ସହ ଜଡିତ କେତେକ ସ୍ଥାନକୁ ମୋର ଗସ୍ତ ସମୟର ଭିଡିଓ ସେୟାର କରୁଛି । “ମନ କି ବାତ୍‍ର ଗୋଟିଏ ଏପିସୋଡ୍‌ରେ, ଶ୍ରୀ ଅରବିନ୍ଦୋଙ୍କ ଚିନ୍ତାଧାରାର ମହାନତା ଏବଂ ସେମାନେ ଆମକୁ ଆତ୍ମର୍ନିଭରଶୀଳତା ଏବଂ ତାଲିମ ବିଷୟରେ ଯାହା ଶିକ୍ଷା ଦିଅନ୍ତି ତାହା ମଧ୍ୟ ଆଲୋକପାତ କରିଥିଲେ ।”
ମେଡ ଅପ ସେକ୍ଟରରେ ନିଯୁକ୍ତି ସୁଯୋଗ ଓ ରପ୍ତାନୀ ବୃଦ୍ଧି ସଂସ୍କାର ପ୍ରସ୍ତାବକୁ କ୍ୟାବିନେଟର ଅନୁମୋଦନ

ମେଡ ଅପ ସେକ୍ଟରରେ ନିଯୁକ୍ତି ସୁଯୋଗ ଓ ରପ୍ତାନୀ ବୃଦ୍ଧି ନିମନ୍ତେ ଉଦ୍ଦିଷ୍ଟ ସଂସ୍କାର ପ୍ରସ୍ତାବକୁ କେନ୍ଦ୍ର କ୍ୟାବିନେଟ ମଞ୍ଜୁରି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ନିଷ୍ପତ୍ତି ଗ୍ରହଣ କରାଯାଇଛି । ସମୟବଦ୍ଧ ଭାବେ ମଞ୍ଜୁର ୬,୦୦୦ କୋଟି ବଜେଟ ମଧ୍ୟରେ ନିମ୍ନଲିଖିତ କାର୍ଯ୍ୟାବଳୀ ଗ୍ରହଣ କରାଯାଇଛି । ଆଗାମୀ ତିନିବର୍ଷ ମଧ୍ୟରେ ମେଡ ଅପ ସେକ୍ଟରରେ ପ୍ରାୟ ୧୧ ଲକ୍ଷ ପ୍ରତ୍ୟକ୍ଷ ଓ ପରୋକ୍ଷ କର୍ମନିଯୁକ୍ତି ସୃଷ୍ଟି ଉଦ୍ଦେଶ୍ୟରେ ନିମ୍ନଲିଖିତ ବ୍ୟବସ୍ଥା ଗ୍ରହଣ କରାଯାଇଛି । ୧. ପ୍ରଯୁକ୍ତି ଉନ୍ନତିକରଣ ପାଣ୍ଠି ଯୋଜନା (ଟିୟୁଏଫଏସ) ମାଧ୍ୟମରେ ମେଡ ଅପକୁ ଅତିରିକ୍ତ ୧୦ ପ୍ରତିଶତ ଉତ୍ପାଦନ ପ୍ରୋତ୍ସାହନ ସବସିଡି ରାଶି ଯୋଗଣ । ଏହା ଆଗାମୀ ତିନି ବର୍ଷ ମଧ୍ୟରେ ଅତିରିକ୍ତ ଉତ୍ପାଦନ ଓ ନିଯୁକ୍ତି ଆଧାରରେ କାର୍ଯ୍ୟକାରୀ କରାଯିବ । ୨. ମେଡ ଅପ ସେକ୍ଟର ପର୍ଯ୍ୟନ୍ତ ପିଏମପିଆରପିୱାଇ ର ସଂପ୍ରସାରଣ । ଏହାଦ୍ୱାରା କର୍ମନିଯୋକ୍ତାଙ୍କ ଅଂଶଧନରେ ଅତିରିକ୍ତ ୩.୬୭% ଯୋଗାଣ ଯାହା ବର୍ତ୍ତମାନର ୮.୩୩% ଉପରେ କରାଯିବ । ମେଡ ଅପ ସେକ୍ଟରରେ ଯୋଗଦେଉଥିବା କର୍ମଚାରୀ ଯେଉଁମାନେ ଇପିଏଫଓରେ ସାମିଲ ହେଉଛନ୍ତି ସେମାନଙ୍କୁ ପ୍ରଥମ ତିନିବର୍ଷ ଲାଗି ଏହି ପ୍ରୋତ୍ସାହନ ସୁବିଧା ମିଳିବ । ୩. ମେଡ ଅପ ସେକ୍ଟର ପର୍ଯ୍ୟନ୍ତ ରିବେଟ ଅଫ ଷ୍ଟେଟ୍ ଲେଭି (ଆରଓଏସଏଲ)ର ସଂପ୍ରସାରଣ ଯାହାକି ମେଡ ଅପ ରପ୍ତାନୀ ଉପରେ ବର୍ଦ୍ଧିତ ଡ୍ୟୁଟି ଡ୍ରବ୍ୟାକ କ୍ଷେତ୍ରରେ ପ୍ରଯୁଜ୍ୟ । ୪. ଶ୍ରମ ଆଇନର ସରଳୀକରଣ ।
ପ୍ରଧାନମନ୍ତ୍ରୀଙ୍କୁ ଭେଟିଲେ ତାମିଲନାଡ଼ୁ ମୁଖ୍ୟମନ୍ତ୍ରୀ

ତାମିଲନାଡ଼ୁ ମୁଖ୍ୟମନ୍ତ୍ରୀ ଶ୍ରୀ ଓ॰ପନୀରସେଲଭମ୍ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦିଙ୍କୁ ନୂଆଦିଲ୍ଲୀଠାରେ ସାକ୍ଷାତ କରିଛନ୍ତି । ତାମିଲନାଡ଼ୁର ପାରମ୍ପରିକ କ୍ରୀଡ଼ା ଜଲ୍ଲିକଟ୍ଟୁ ଉପରେ ସୁପ୍ରିମକୋର୍ଟଙ୍କ କଟକଣା ସମ୍ପର୍କରେ ଉଭୟ ନେତା ଆଲୋଚନା କରିଥିଲେ । ଜଲ୍ଲିକଟ୍ଟୁର ସାଂସ୍କୃତିକ ଗୁରୁତ୍ୱକୁ ଉପଲବ୍ଧି କରିଥିବା ବେଳେ ପ୍ରଧାନମନ୍ତ୍ରୀ ଏହି ବିଷୟ ଏବେ ଅଦାଲତର ବିଚାରାଧୀନ ରହିଥିବା କହିଥିଲେ । ଏ ଦିଗରେ ରାଜ୍ୟ ସରକାରଙ୍କ ପଦକ୍ଷେପକୁ କେନ୍ଦ୍ର ସରକାର ସହଯୋଗ ଓ ସକାରାତ୍ମକ ଦୃଷ୍ଟିରେ ଦେଖିବେ ବୋଲି ପ୍ରଧାନମନ୍ତ୍ରୀ କହିଥିଲେ । ଏହାବ୍ୟତୀତ ତାମିଲନାଡ଼ୁରେ ମରୁଡ଼ି ପରିସ୍ଥିତି ଅନୁଧ୍ୟାନ ପାଇଁ ଖୁବଶୀଘ୍ର ଏକ କେନ୍ଦ୍ରୀୟ ଦଳ ଗସ୍ତ କରିବେ ଏବଂ ଏ ଦିଗରେ ରାଜ୍ୟକୁ ସବୁପ୍ରକାର ଆବଶ୍ୟକ ସାହାଯ୍ୟ ଯୋଗାଇ ଦିଆଯିବ ବୋଲି ତାମିଲନାଡ଼ୁ ମୁଖ୍ୟମନ୍ତ୍ରୀଙ୍କୁ ପ୍ରଧାନମନ୍ତ୍ରୀ ଶ୍ରୀ ମୋଦୀ ନିର୍ଭର ପ୍ରତିଶ୍ରୁତି ଦେଇଥିଲେ ।
ଆଣ୍ଡାମାନ ଓ ନିକୋବାର ଦ୍ଵୀପ ଗସ୍ତ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତା 29-30 ଡିସେମ୍ବର 2018ରେ ଆଣ୍ଡାମାନ ଓ ନିକୋବାର ଦ୍ଵୀପ ସମୂହ ଗସ୍ତ କରିବେ । ପ୍ରଧାନମନ୍ତ୍ରୀ 29 ତାରିଖ ସନ୍ଧ୍ୟାରେ ପୋର୍ଟବ୍ଲେୟାରରେ ପହଞ୍ଚିବେ । ପ୍ରଧାନମନ୍ତ୍ରୀ 30 ତାରିଖରେ କାର ନିକୋବାରସ୍ଥିତ ସୁନାମୀ ସ୍ମାରକୀ ପରିଦର୍ଶନରେ ଯିବେ ଏବଂ ସେଠାରେ ସେ ପୁଷ୍ପମାଲ୍ୟ ଅର୍ପଣ କରିବା ସହ ୱାଲ ଅଫ ଲଷ୍ଟ ସୋଲ୍ସଠାରେ କେଣ୍ଡଲ ପ୍ରଜ୍ଵଳନ କରି ଶ୍ରଦ୍ଧାଞ୍ଜଳି ଜଣାଇବେ । ଆରୋଙ୍ଗରେ ନିର୍ମିତ ଆଇଟିଆଇ ପ୍ରତିଷ୍ଠାନକୁ ଉଦ୍ଘାଟନ କରିବେ ଏବଂ ବିଭିନ୍ନ ଭିତ୍ତିଭୂମି ପ୍ରକଳ୍ପର ଆଧାରଶିଳା ରଖିବେ । ସେଠାରେ ସେ ଏକ ଜନସଭାକୁ ମଧ୍ୟ ସମ୍ବୋଧିତ କରିବେ । ପ୍ରଧାନମନ୍ତ୍ରୀ 30 ତାରିଖ ଦିନ ଦ୍ଵିତୀୟ ଚରଣରେ ପୋର୍ଟବ୍ଲେୟାରଠାରେ ଥିବା ସହିଦ ସ୍ତମ୍ଭରେ ଶ୍ରଦ୍ଧାସୁମନ ଅର୍ପଣ କରିବେ । ତା’ପରେ ସେ ଐତିହାସିକ ସେଲ୍ୟୁଲାର ଜେଲ ପରିଦର୍ଶନ କରିବେ । ପ୍ରଧାନମନ୍ତ୍ରୀ ଏହି ଗସ୍ତ କାଳରେ ପୋର୍ଟବ୍ଲେୟାରର ସାଉଥ ପଏଣ୍ଟଠାରେ ଏକ ସୁଉଚ୍ଚ ଜାତୀୟ ପତାକା ଉତ୍ତୋଳନ କରିବେ । ମାରିନା ପାର୍କଠାରେ ଥିବା ନେତାଜୀଙ୍କ ପ୍ରତିମୂର୍ତ୍ତିରେ ପୁଷ୍ପମାଲ୍ୟ ଦେଇ ଶ୍ରଦ୍ଧାଞ୍ଜଳି ଜଣାଇବେ । ପ୍ରଧାନମନ୍ତ୍ରୀ ନେତାଜୀ ଷ୍ଟାଡିୟମରେ ଅନୁଷ୍ଠିତ ହେବାକୁ ଥିବା ଏକ ସମାରୋହରେ ସ୍ଵତନ୍ତ୍ର ସ୍ମାରକୀ ଡାକଟିକଟ, ମୁଦ୍ରା ଏବଂ ଫାଷ୍ଟ ଡେ କଭର ଉନ୍ମୋଚନ କରିବେ । ଭାରତ ମାଟିରେ ନେତାଜୀ ସୁଭାଷ ଚନ୍ଦ୍ର ବୋଷଙ୍କ ଦ୍ଵାରା ତ୍ରିରଙ୍ଗ ପତାକା ଉତ୍ତୋଳନର 75 ବର୍ଷ ପୂର୍ତ୍ତି ଉପଲକ୍ଷେ ଏହି ସ୍ଵତନ୍ତ୍ର ଡାକଟିକଟ, ମୁଦ୍ରା ଓ କଭର ଉନ୍ମୋଚନ କରାଯାଉଛି । ସମାରୋହରେ ଆଣ୍ଡାମାନ ଓ ନିକୋବାର ଦ୍ଵୀପ ସମୂହ ପାଇଁ ପ୍ରଧାନମନ୍ତ୍ରୀ ନବସୃଜନ ଓ ଷ୍ଟାର୍ଟ ଆପ ନୀତିକୁ ଉନ୍ମୋଚନ କରିବେ । ଗସ୍ତ କାଳରେ ସେ 7 ମେଗାୱାଟ କ୍ଷମତାର ଏକ ସୌର ପ୍ଳାଣ୍ଟ ଏବଂ ସୌର ଗ୍ରାମକୁ ଉଦ୍ଘାଟନ କରିବେ । ସେଠାରେ ପ୍ରଧାନମନ୍ତ୍ରୀ ବିଭିନ୍ନ ଉନ୍ନୟନ ପ୍ରକଳ୍ପର ଶିଳାନ୍ୟାସ କରି ଏକ ଜନସଭାକୁ ଉଦ୍ବୋଧନ ଦେବାର କାର୍ଯ୍ୟକ୍ରମ ରହିଛି ।
ସିଡବ୍ଲ୍ୟୁଜି ୨୦୨୨ ରେ ବ୍ୟାଡମିଣ୍ଟନରେ ସ୍ୱର୍ଣ୍ଣ ପଦକ ଜିତିଥିବାରୁ ଲକ୍ଷ୍ୟ ସେନଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଲକ୍ଷ୍ୟ ସେନଙ୍କୁ ବର୍ମିଂହାମର ସିଡବ୍ଲ୍ୟୁଜି ୨୦୨୨ ରେ ବ୍ୟାଡମିଣ୍ଟନରେ ସ୍ୱର୍ଣ୍ଣ ପଦକ ଜିତିଥିବାରୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଲକ୍ଷ୍ୟ ସେନଙ୍କ ସଫଳତା ଦ୍ୱାରା ଆନନ୍ଦିତ । ବ୍ୟାଡମିଣ୍ଟନରେ ସ୍ୱର୍ଣ୍ଣ ପଦକ ଜିତିବା ପାଇଁ ଅଭିନନ୍ଦନ । ସେ ସିଡବ୍ଲ୍ୟୁଜି ରେ ଭଲ ଖେଳିଥିଲେ ଏବଂ ଫାଇନାଲ ସମୟରେ ଉଲ୍ଲେଖନୀୟ ଦୃଢ଼ତା ପ୍ରଦର୍ଶନ କରିଥିଲେ । ସେ ଭାରତର ଗର୍ବ । ଭବିଷ୍ୟତର ଉଦ୍ୟମ ପାଇଁ ତାଙ୍କୁ ଶୁଭେଚ୍ଛା ।”
ଟିକାକରଣ ଅଭିଯାନର ଏକ ବର୍ଷ ପୂର୍ତ୍ତି ଅବସରରେ ଏଥିସହ ସଂଶ୍ଳିଷ୍ଟ ଜନସାଧାରଣଙ୍କୁ ପ୍ରଧାନମନ୍ତ୍ରୀଙ୍କ ଅଭିବାଦନ

ଦେଶରେ ଟିକାକରଣ ଅଭିଯାନକୁ ଗୋଟିଏ ବର୍ଷ ପୁରିଛି । ଏହି ଅବସରରେ ଏଥି ସହ ସଂଶ୍ଳିଷ୍ଟ ପ୍ରତ୍ୟେକ ବ୍ୟକ୍ତିଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିବାଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଡାକ୍ତର, ନର୍ସ ଓ ସ୍ୱାସ୍ଥ୍ୟ ସେବା କର୍ମଚାରୀ ଯେଉଁମାନେ ଅଭିଯାନରେ ସାମିଲ ଥିଲେ ସେମାନଙ୍କୁ ପ୍ରଶଂସା କରିଛନ୍ତି । ଭାରତର ଟିକାକରଣ କାର୍ଯ୍ୟକ୍ରମ କୋଭିଡ-୧୯ ବିରୁଦ୍ଧରେ ସଂଗ୍ରାମ ଲାଗି ଯଥେଷ୍ଟ ଶକ୍ତି ପ୍ରଦାନ କରିଛି ବୋଲି ପ୍ରଧାନମନ୍ତ୍ରୀ କହିଛନ୍ତି । ମାଇଗଭ ଇଣ୍ଡିଆରେ ଏକ ଟ୍ୱିଟର ଜବାବରେ ପ୍ରଧାନମନ୍ତ୍ରୀ ଧାରାବାହିକ ଭାବେ ଟ୍ୱିଟ କରି କହିଛନ୍ତି । “ଆଜି ଆମେ ଟିକାକରଣ ଅଭିଯାନର ଏକ ବର୍ଷ ପୂରଣ କରିଛେ । ଆମର ଟିକାକରଣ କାର୍ଯ୍ୟକ୍ରମ କୋଭିଡ-୧୯ ବିରୁଦ୍ଧରେ ସଂଗ୍ରାମ ନିମନ୍ତେ ଯଥେଷ୍ଟ ଶକ୍ତି ପ୍ରଦାନ କରିଛି । ଏହା ଜୀବନ ବଞ୍ଚାଇବା ସହ ଜୀବନ ଜୀବିକା ମଧ୍ୟ ସୁରକ୍ଷିତ ରହିଛି । ଏଥିସହ ଆମ ଡାକ୍ତର, ନର୍ସ ଓ ସ୍ୱାସ୍ଥ୍ୟଯତ୍ନରେ ସଂଶ୍ଳିଷ୍ଟ କର୍ମଚାରୀଙ୍କ ଭୂମିକା ମଧ୍ୟ ଅସାଧାରଣ । ଆମେ ଯେତେବେଳେ ଦୂରଦୂରାନ୍ତ ଅଞ୍ଚଳରେ ଜନସାଧାରଣଙ୍କ ଟିକା ନେବା ଉପରେ ନଜର ପକାଉ, ଆମ ସ୍ୱାସ୍ଥ୍ୟକର୍ମୀମାନେ ପେରି ସେଠାକୁ ଟିକା ସାମଗ୍ରୀ ନେଇ ଯଆନ୍ତି ଆମର ହୃଦୟ ଓ ମନ ଗର୍ବରେ ଫୁଲି ଉଠେ । ବୈଶ୍ୱିକ ମହାମାରୀ ବିରୁଦ୍ଧରେ ଭାରତର ଆଭିମୁଖ୍ୟ ସବୁବେଳେ ବିଜ୍ଞାନ ସମ୍ମତ । ଆମର ନାଗରିକମାନେ ଯେପରି ଉପଯୁକ୍ତ ସେବା ପାଇବେ ସେଥିପାଇଁ ଆମେ ଆମର ସ୍ୱାସ୍ଥ୍ୟ ଭିତ୍ତିଭୂମୀକୁ ଉନ୍ନତ କରିଛୁ । ଆସନ୍ତୁ ସମସ୍ତ କୋଭିଡ-୧୯ ସମ୍ପର୍କିତ ମାର୍ଗ ଦର୍ଶିକା ପାଳନ କରି ଆମେ ବୈଶ୍ୱିକ ମହାମାରୀ କବଳରୁ ରକ୍ଷା ପାଇବା ।”